**ПОМОЩНА ИНФОРМАЦИЯ ЗА МЛАДИТЕ ТВОРЦИ,**

**ТЕХНИТЕ РОДИТЕЛИ И УЧИТЕЛИ**

Световният ден на влажните зони се отбелязва всяка година на 2 февруари, за да се повиши обществената информираност за голямото значение на влажните зони за хората и нашата планета. Датата също така е повод за отбелязване на подписването на Рамсарската конвенция за влажните зони в иранския град Рамсар през 1971 година.

Влажните зони са територии, в които водата е основният фактор, от който зависят екологичните условия и свързаните с тях животни и растения. Според Рамсарската конвенция влажни зони са всички езера, блата, реки, язовири, мочурища, оризища, рибарници, водоеми със солена или свърхсолена вода, включително територии с морска вода, дълбочината на които при отлив не надхвърля 6 метра.

Значението на влажните зони за живота са неоценими. Те осигуряват местообитание за водолюбивите животни и съхраняват богато генетично разнообразие. Чрез растителността си спомагат за пречистване на водата. Източник са на питейна вода, храна, сол, лечебни растения и др. Предлагат прекрасни възможности за отдих и туризъм. Една от не по-малко важните ползи от влажните зони, е способността им да служат като естествена пречиствателна станция, благодарение на процеса на самопречистване на преминаващите през тях води.

Влажните зони заемат сравнително малка част от територията на България, приблизително 0.8%. Но те имат висока природозащитна стойност, тъй като са местообитания на голям брой защитени растителни и животински видове. Ето защо по-голяма част от тях са включени в Европейската екологична мрежа от защитени зони - Натура 2000. Целта ѝ е да опази природните ресурси и същевременно да подпомага поминъка на хората.

Влажните зони са територии, приоритетни за опазване, поради факта, че влошаването на състоянието и унищожаването им водят до загиването на огромен брой животински и растителни видове, които се срещат единствено там. Много от тези видове имат не само важна екологична функция, но и съществена икономическа стойност от обществена гледна точка – често прехраната и оцеляването на цели общества традиционно са свързани с използването на ресурсите на влажните зони.

Темата на празника за 2021 година е „Влажните зони и водата“, като целта е да се акцентира върху влажните зони като източник на сладка вода и да се насърчат действия за тяхното възстановяване и спиране на загубата им. Изправени сме пред нарастваща сладководна криза, която заплашва хората и нашата планета. Използваме повече сладка вода, отколкото природата може да възстанови и унищожаваме екосистемите, от които водата и целият живот зависят най-много - влажните зони. Кампанията през 2021 подчертава приноса на влажните зони за количеството и качеството на сладководните води, които са жизненоважни за живота, нашето благосъстояние и здравето на нашата планета.